Шанхай_Мастэрс_2014_(снукер)
Першы дзень (8 верасня)
У другой сесіі першага гульнявога дня трэці валійскі гулец, Майкл Уайт, гуляў ва ўайлдкард раўндзе супраць Ню Чжуана. 29-ы сеяны добра пачаў паядынак, зрабіўшы брэйкі ў 98 і 92 балы ў першых фрэймах, а таксама дамінаваўшы ў трэцяй партыі, у той час, як яго праціўнік набраў толькі 11 балаў. Ён працягваў давіць на Ню ў наступным фрэйме, зрабіўшы серыю ў 48 ачкоў у пачатку партыі, але кітаец адказаў брэйкам у 68 балаў і скараціў адставанне да двух ачкоў да перапынку — 1:3. З дапамогай падыходаў у 49 і 20 ачкоў 23-гадовы Майкл выйграў пяты фрэйм, а брэйкам у 59 балаў ён паставіў кропку ў паядынку. Фіналіст Шанхай Мастэрс 2009 Лян Вэньбо з Кітая ў матчы ўайлдкард раўнда гуляў супраць свайго суайчынніка Яня Бінтаа. У першай партыі, якая праходзіла ў тактычнай барацьбе, снукерысты набралі 41 штрафное ачко на дваіх, а лік адкрыў Бінтаа, забіўшы апошнія руды і сіні шары. Лян дамінаваў у наступным фрэйме, але з серыяй у 85 балаў 14-гадовы аматар вярнуў сабе лідарства ў матчы — 2:1. З падыходамі ў 23 і 46 балаў Янь узяў верх у чацвёртай партыі, а брэйкі ў 53 і 70 ачкоў прынеслі яму ў пэўнай ступені сенсацыйную перамогу ў паядынку над больш дасведчанным апанентам з лікам 5:1 і месца ў 1/16 фіналу рэйтынгавага турніру ў другі раз у сезоне і ў кар'еры. У гэты час гуляўся другі матч 1/16 фіналу паміж 4-м сеяным Роні О’Саліванам, фіналістам чэмпіянату свету 2014, і дэбютантам спаборніцтва шатландцам Аланам Мак-Манусам, чвэрцьфіналістам апошняга сусветнага першынства. Апошні раз спартсмены сустракаліся ў далёкім 2004 годзе на Мастэрс, дзе О'Саліван перамог з лікам 6:0. Роні О’Саліван, які не прымаў удзел на турнірах у Усі і ў Аўстраліі і для якога Шанхай Мастэрс стаў першым рэйтынгавым першынствам у сезоне, адкрыў лік у матчы, дзякуючы брэйку ў 57 балаў, пасля чаго 43-гадовы шатладскі снукерыст дамінаваў у другой партыі і зраўняў лік. У трэцім фрэйме 38-гадовы О'Саліван выканаў выдатны тотал-клірэнс у 139 балаў (відэа), а ў пачатку чацвёртай партыі 26-ы сеяны Алан зрабіў падыход у 51 ачко, пасля чаго давёў фрэйм да перамогі і зраўняў лік да перапынку — 2:2. Роні пачаў пятую партыю, павёўшы 28:0, пасля чаго яго апанент аформіў серыю ў 47 ачкоў і выйшаў наперад, але пяціразовы чэмпіён свету адказаў брэйкам у 45 балаў і пазней давёў фрэйм да перамогі на апошнім рудым шары. Мак-Манус паказаў добрую тактычную гульню ў пачатку шостай партыі, зарабіўшы 17 штрафных ачкоў, але пры ліку 26:0 дазволіў О'Салівану, які быў у фінале Шанхай Мастэрс у 2008, а таксама перамог на турніры ў 2009 годзе , аформіць паўсоценную серыю, 54, пасля чаго здолеў выканаць выдатны клірэнс і на апошнім чорным шары ў трэці раз зраўняў лік у паядынку. Пры ліку 29:35 у сёмым фрэйме Алан Мак-Манус зрабіў пераможную серыю ў 39 балаў і ўпершыню выйшаў наперад у матчы, 4:3, а таксама дамінаваў у восьмай партыі і выйграў яе на апошнім ружовым шары, узяўшы трэці фрэйм запар і выйшаўшы ў другі раўнд. У яшчэ адной сустрэчы першага гульнявога дня сустрэліся кітайскія снукерысты Лі Хан, які два разы прайграваў у папярэднім уайлдкард раўндзе Шанхай Мастэрс, і дэбютант Чэнь Цзыфань. 68-ы сеяны Лі пакінуў за сабой дзве першыя партыі з брэйкамі ў 78 і 51 ачко, а яго апанент дамінаваў у наступным фрэйме, скараціўшы адставанне. З падыходамі ў 36 і 43 ачкі 23-гадовы Лі Хан выйграў чацвёрты фрэйм, а ў пачатку пятай партыі Чэнь аформіў брэйк у 60 балаў, пасля чаго давёў фрэйм да перамогі, зрабіўшы лік 2:3. 70-ы нумар сусветнага рэйтынгу, які дэбютаваў у мэйн-туры ў сезоне 2008/2009, дамінаваў у наступнай партыі, выйграўшы яе з серыяй у 40 балаў, пасля чаго яго праціўнік аформіў першы сэнчуры ў матчы, 106 балаў, і лік стаў 4:3 на карысць прафесіянала. Лі Хан адказаў сваім соценным брэйкам, 102, і давёў гэты кітайскі паядынак да перамогі з лікам 5:3, упершыню выйшаўшы ў 1/16 фіналу Шанхай Мастэрс.